DA kondig vandag planne aan in stryd oor grondkwessieFoto: Esté Meyer Jansen/Maroela Media. Terwyl al die aandag vandag op die parlement gefokus is waar die groot debat oor die omstrede grondkwessie vanmiddag sal plaasvind, sal die DA om 12:00 sy volgende stappe in die grondgeskil aankondig. Die DA, wat die afgelope paar jaar baie suksesvol was met die bekamping van regeringsvergrype in die hof, is een van die partye wat die regering se planne vir onteiening sonder vergoeding ten sterkste teenstaan. Die langverwagte debat sal om 14:00 in die Nasionale Vergadering begin. Die opspraakwekkende verslag van die grondwetlike hersieningskomitee waarin aanbeveel word dat die Grondwet gewysig moet word om uitdruklik voorsiening te maak vir onteiening sonder vergoeding sal in dié debat bespreek word. Alle verwagting is dat die vonke gaan spat. Met die volgende algemene verkiesing net omtrent vyf tot ses maande weg, sal partye op alle dele van die politieke spektrum probeer om munt te slaan uit wat vir die meeste Suid-Afrikaners ŉ onseker en kommerwekkende situasie is. Terwyl die kwaaiste retoriek sekerlik van die EFF en die UDM (wat as sterkste voorstaanders van onteiening sonder vergoeding ontluik het) sal kom, sal die fokus grootliks op twee ander plekke val. Daardie fokus sal wees op die voorgenome optrede oor grond deur die twee groot honde van die Suid-Afrikaanse politiek, naamlik die ANC en die DA. As die party met ŉ volstrekte parlementêre meerderheid is dit die ANC wat moet besluit wat hulle wil doen; nie net wat hulle wil sê nie. Die aanduidings is dat die ANC miskien retories taamlik sterk sal oorkom met aanvalle op hul opponente en spesifiek op die burgerregtegroep AfriForum, maar dat hul eie oplossing baie gematig kan wees. Die DA se verdere planne in die grondgeskil sal binne ŉ paar uur bekend wees. ŉ Verdere vraag is of die parlement vanmiddag slegs oor die grondwetlike hersieningskomitee se verslag debat sal voer, en of hulle oor die verslag sal stem. Gegewe die voortgesette regsinteraksie tussen die parlement en AfriForum oor die geldigheid van die gevolgde prosedure sou dit ŉ baie dapper of ŉ baie dom parlement wees wat oor die komitee se bevindings stem. Indien die bevindings wel aanvaar word, sal die tydsame proses om die bevolking te raadpleeg oor wat die vorm en bewoording van ŉ moontlike grondwetlike wysiging kan behels, begin.